गोदान दिल्ली , 2 फेब्रुवारीः भारतनि आइजो हकी हान्जाया आर्जेन्टिना दावबायनानै गेलेनाय हकी सिरिजनि मैया गेलेनाय मोनसे मेचखौ आर्जेन्टिनानि हेथायै ड्र गेलेदों । मख'नो गोनांदि , बेनि सिगां आर्जेन्टिना हान्जाया भारतखौ फारियै मोन्नै मेचयाव फेजेन्नो हानायनि उनाव मैया गेलेनाय थामथि मेचखौ ड्र गेलेयो । बे मेचखौ भारतया जोबथा समसिम 1.1 गलजों ड्र लाखिनो हादों । गेलेनायाव भारतनि जानानै केप्टेन रेनी राम्फल आरो आर्जेन्टिनानि जानानै एमेलियाआ गलखौ होनो हादोंमोन । मख'नो गोनांदि , थांनाय 26 जानुवारीखालि गेलेनाय गिबि मेचयाव आर्जेन्टिनाया 2.0 गलाव भारतखौ फेजेन्नो हादोंमोन आरो बेनि उनाव 29 जानुवारीखालि गेलेनाय मेचयाव भारतखौ 3.2 गलाव फेजेन्नो हादोंमोन । मेचनि गिबि गेलेनाय समाव आर्जेन्टिनानि गेलेगिरिया साबसिन गेलेनायखौ दिन्थिनो हादोंमोनब्लाबो नाथाय भारतनि गेलेनायाव गल होनो हानायाव फेलें जायो । भारतनि गलकिफार सबिताआ बे गेलेनाय मेचयाव गोबां गल होनायखौ फेलें खालामनो हानायाव जाफुसारदों । आर्जेन्टिना हान्जाया भारतनि हेथायै 3.1 मेचजों आवगायनानै दङ आरो बे सिरिजखौ देरहानो हायो । मख'नो गोनांदि , कभिड - 19 नि जाहोनाव थांनाय गोलाव दाननिफ्रायनो भारतनि हकी हान्जाया गेलेग्रा फोथाराव ओंखाराखैमोन । जाहोनाव फैगौ अलम्पिक गेम्सखौ नोजोर होनानै भारतनि हौवा आरो आइजो हकी हान्जाया गुबुन हादत दावबायनानै बे समाव हकी सिरिज गेलेनायखौ सोलिहोबाय थादों । भारतनि आइजो आरो हौवा हकी हान्जाया फैगौ माखासे दानफोरनि गेजेराव टकिय सहराव खुंजानो गोनां अलम्पिक गेम्सनि थाखाय दासिम क्वालिफाइ जानो हाखाबाय । बेनि सिगां भारतनि हकी हान्जाया आर्जेन्टिनानि बि हान्जानि हेंथायैबो जेन्नो गोनां जादोंमोन । भारतनि हौवा हकी हान्जायाबो दासान्दि गुबुन हादतनि हकी हान्जानि हेंथायै मेच गेलेबाय थादों । 
भारतनि हान्जाया जोबथा मेचयाव मुलुगनि नैथि हान्जा आर्जेन्टिनानि हेथायै ड्र गेलेदों